Ændret forslag til Rådets direktiv om rammerne for Fællesskabets vandpolitiske foranstaltninger (KOM(97) 49 endelig udg.) (1) (98/C 16/06) (EØS-relevant tekst) KOM(97) 614 endelig udg. - 97/0067(SYN)

(Forelagt af Kommissionen i henhold til EF-traktatens artikel 189 A, stk. 2, den 27. November 1997)

Præambel

1) Følgende betragtning indsættes:

»(18.a) forsigtighedsprincippet og princippet om forebyggelse ved kilden kræver, at forurening ved udledning af forskellige farlige stoffer elimineres; Rådet bør på forslag fra Kommissionen vedtage, hvilke stoffer der først og fremmest bør gribes ind over for; Rådet bør på forslag fra Kommissionen vedtage foranstaltninger til gradvis eliminering af forureningen med disse stoffer, under hensyntagen til alle væsentlige kilder samt omkostningseffektiviteten og rimeligheden af de tilgængelige reduktionsmuligheder;«

2) Følgende betragtning indsættes:

»(38) ved bestemmelserne i dette direktiv overtages den ramme for forureningsbekæmpelse af farlige stoffer, der er fastlagt under Rådets direktiv 76/464/EØF af 4. maj 1976 om forurening, der forårsaget af udledning af visse farlige stoffer i Fællesskabets vandmiljø (*), nævnte direktiv bør derfor ophæves fra det tidspunkt, hvor de foranstaltningsprogrammer, der er fastlagt i overensstemmelse med nærværende direktiv, bliver operationelle;

(*) EFT L 129 af 18.5.1976, s. 23. Direktivet er ændret ved direktiv 91/692/EØF (EFT L 377 af 31.12.1991, s. 48).«

Artikel 1

Artikel 1 affattes således:

»Artikel 1

Formål

Direktivets overordnede formål er at fastlægge en ramme for beskyttelsen af Fællesskabets vandressourcer, som

a) for overfladeferskvand, flodmundinger, kystvande og grundvand:

i) forebygger yderligere forringelse, og beskytter og hæver vandøkosystemernes status og, hvad angår deres vandbehov, også terrestriske økosystemers status

ii) fremmer bæredygtigt vandforbrug baseret på langsigtet beskyttelse af tilgængelige vandressourcer

b) for territoriale farvande og andet havvand indeholder de krav til beskyttelse, der er fastsat i andre fællesskabsretsforskrifter og under De Forenede Nationers havretskonvention,

og derved bidrager til vandforsyningen af den kvalitet og i de mængder, der er nødvendig for at opnå en bæredygtig udnyttelse af disse ressourcer.«

Artikel 2

1) Nr. 1 affattes således:

»1) Overfladevand: overfladeferskvand, flodmundinger, kystvande, territoriale farvande og andet havvand. I definitionerne i nr. 17-20 skal udtrykket imidlertid forstås som eksklusive både territoriale farvande og andet havvand, og i definitionerne i nr. 21-23 skal udtrykket forstås som eksklusive andet havvand. I definitionerne i nr. 13 og 14 og i artikel 4 skal udtrykket forstås som eksklusive andet havvand og kun inklusive territoriale farvande for så vidt angår den kemiske status.«

2) Som nr. 5a) og 5b) indsættes:

»5a) Territoriale farvande: alle vande, der er udpeget som sådanne af medlemsstaterne i medfør af De Forenede Nationers havretskonvention, og som ikke falder ind under definitionerne i nr. 2 til 5.

5b) Andet havvand: alle vande, der af medlemsstaterne er udpeget som henhørende under deres eksklusive økonomiske zoner i medfør af De Forenede Nationers havretskonvention, og som ikke falder ind under definitionerne i nr. 2 til 5a.«

3) Nr. 20, første stykke, affattes således:

»20) God økologisk status: den økologiske status opnået i en overfladevandmasse, som påviseligt er væsentligt berørt af menneskelige aktiviteter, men som ikke desto mindre har et rigt, ligevægtigt og bæredygtigt økosystem. Opnåelsen af god økologisk status skal medføre opnåelse af alle de fysisk-kemiske, fysiske og biologiske normer, der er fastsat for at sikre, at der opnås en god økologisk status, herunder de miljøkvalitetsnormer, der er fastsat i artikel 13, stk. 3, litra d), nr. ii).«

4) Nr. 22) og 23) affattes således:

»22) Høj kemisk status: den kemiske status opnået i en vandmasse, hvori der ikke er nogen forurenende stoffer til stede i koncentrationer, der overskrider de naturlige baggrundsniveauer.

23) God kemisk status: den kemiske status opnået i en vandmasse, hvori koncentrationerne af forurenende stoffer ikke overskrider de miljøkvalitetsnormer, der er fastlagt i bilag IV og under artikel 21, stk. 6, eller under andre relevante fællesskabsretsforskrifter, hvori der fastsættes miljøkvalitetsnormer, og hvor tendenserne i overvågningsdataene ikke tyder på, at sådanne miljøkvalitetsnormer vil blive overskredet i fremtiden.«

5) Nr. 27 affattes således:

»27) Forurenende stof: ethvert stof, der kan forårsage forurening, herunder navnlig stoffer, der er anført i bilag VII.«

6) Nr. 30, andet stykke, affattes således:

»Med henblik på dette direktiv er der fastlagt miljøkvalitetsnormer på fællesskabsplan i bilag IX og i medfør af artikel 21, stk. 6. Der skal endvidere fastsættes miljøkvalitetsnormer af medlemsstaterne efter artikel 8, stk. 2, med hensyn til indvinding af drikkevand, efter artikel 13, stk. 3, litra d), med hensyn til indvinding af drikkevand, efter artikel 13, stk. 3, litra d), med hensyn til vand, der ikke når god økologisk status, og efter artikel 21, stk. 6, med hensyn til prioriterede stoffer, for hvilke der endnu ikke er fastsat fællesskabsnormer. Alle disse miljøkvalitetsnormer betragtes som miljøkvalitetsnormer ved anvendelse af artikel 2, stk. 7, og artikel 10 i direktiv 96/61/EF.«

7) Som nr. 36 og 37 indsættes:

»36) Emissionsgrænseværdi: den masse, udtrykt i relation til bestemte parametre, koncentration og/eller niveau for en emission, som ikke må overskrides i et eller flere bestemte tidsrum. Der kan også fastsættes emissionsgrænseværdier for bestemte grupper, familier eller kategorier af stoffer, herunder navnlig for de stoffer, der er omhandlet i artikel 21.

Emissionsgrænseværdierne for stofferne gælder normalt på det punkt, hvor emissionerne udledes fra anlægget, idet der ses bort fra enhver fortynding ved fastsættelsen af grænseværdier. Ved tilledning af spildevand til et rensningsanlæg kan der ved fastsættelse af emmissionsgrænseværdierne for anlægget tages hensyn til effekten af dette spildevandsbehandlingsanlæg unde forudsætning af, at der opnås en tilsvarende beskyttelse af miljøet som helhed, og at der ikke påføres miljøet en højere forureningsbelastning.

37) Tilsvarende kontrolforanstaltning til en emissionsgrænseværdi: en anden kontrolforanstaltning, hvorved der opnås den reduktion, der kræves i dette direktiv, inden for den frist, der er fastsat heri.«

Artikel 3

Stk. 1 affattes således:

»1. Medlemsstaterne identificerer de enkelte vandløbssystemer, der ligger inden for deres nationale territorium, og betror dem med henblik på anvendelsen af dette direktiv til individuelle vandløbssystemdistrikter. Små vandløbssystemer kan kombineres med større vandløbssystemer eller føjes til tilstødende små vandløbssystemer, så de tilsammen danner et enkelt vandløbssystemdistrikt, hvor dette findes hensigtsmæssigt. I det omfang grundvand ikke fuldt ud følger et bestemt vandløbssystem, betros sådant grundvand til det nærmeste eller mest hensigtsmæssige vandløbssystemdistrikt. Kystvande, territoriale farvande og andet havvand betros til det nærmeste eller mest relevante vandløbssystemdistrikt. Med forbehold af artikel 4, stk. 1, litra e), gælder forpligtelserne med hensyn til vandløbssystemdistrikter imidlertid kun for territoriale farvande og andet havvand, såfremt disse forpligtelser allerede er fastlagt i andre fællesskabsretsforskrifter.«

Artikel 4

I stk. 1 indsættes som litra d) og e):

»d) eliminere vandforurening med bestemte forurenende stoffer i overensstemmelse med bestemmelserne i artikel 13, stk. 3, litra h)

e) overholde alle krav i andre fællesskabsretsforskrifter for territoriale farvande og andet havvand og træffe enhver foranstaltning i overensstemmelse med international ret, der er nødvendig for at forhindre, reducere og bekæmpe forurening af havmiljøet fra enhver kilde, idet de hertil anvender de bedste praktiske midler, de har til deres rådighed, og efter bedste evne.«

Artikel 13

1) Stk. 1 affattes således:

»1. Medlemsstaterne sørger for, at der for hvert vandløbssystem udarbejdes et foranstaltningsprogram med henblik på at nå de miljømålsætninger, der er fastlagt i henhold til artikel 4. Foranstaltningsprogrammet skal indgå i forvaltningsplanerne for vandløbssystemer i overensstemmelse med artikel 16. Når medlemsstaterne udarbejder disse programmer og gør dem operationelle, skal de overholde de miljøresultater, der kræves i henhold til direktiv 76/464/EØF.«

2) Stk. 3, litra a), andet stykke, affattes således:

»For grundlæggende foranstaltninger, der dækker eliminering af forurenende stoffer, anvendes en kombineret fremgangsmåde med bekæmpelse af forurening ved kilden gennem fastsættelse af emissionsgrænseværdier eller tilsvarende kontrolforanstaltninger og fastsættelse af miljøkvalitetsnormer for de pågældende forurenende stoffer.«

3) Stk. 3, litra d), affattes således:

»d) følgende foranstaltninger for alle vandmasser med status, der ligger under god:

i) intensiveret overvågning af forureningens udstrækning og art inden for vandmassen

ii) indførelse af miljøkvalitetsnormer for de pågældende forurenende stoffer med henblik på at sikre, at de mål, der er fastsat i artikel 4 for den økologiske status, nås senest den 31. december 2010. Disse normer skal være mindst lige så strenge som de normer, der er fastlagt i bilag IX eller i henhold til artikel 21, stk. 6, eller i andre relevante fællesskabsretsforskrifter

iii) undersøgelse vedrørende forureningskilden, og

iv) øjeblikkelig gennemgang af alle relevante godkendelser og udledningstilladelser efterfulgt af en indsats, der afpasses efter den pågældende risiko.«

4) Stk. 3, litra f), affattes således:

»f) Et krav om forhåndstilladelse, eller registrering baseret på generelle bindende regler, til alle procesudledninger, der vil kunne indeholde betydelige mængder af forurenende stoffer, herunder navnlig stoffer, der er nævnt i bilag VIII, og forhåndstilladelse, forhåndsregulering eller registrering baseret på generelle bindende regler for alle andre aktiviteter eller grupper af aktiviteter, som vil kunne få betydelig negativ indvirkning på vandets status, hvor der ikke ellers er bestemmelser om en sådan forhåndstilladelse, regulering eller registrering i andre fællesskabsretsforskrifter. Bestemmelserne om tilladelsen, reguleringen eller de generelle bindende regler skal være af en sådan art, at de sikrer, at forpligtelserne i henhold til dette direktiv overholdes. Tilladelsen, reguleringen eller de generelle bindende regler skal regelmæssigt tages op til fornyet overvejelse og om nødvendigt ajourføres. For så vidt angår procesudledningerne skal tilladelsen eller de generelle bindende regler fastlægge emissionsgrænseværdier eller tilsvarende kontrolforanstaltninger for de pågældende forurenende stoffer.«

5) Som stk. 3, litra h) og i), indsættes:

»h) De emissionsgrænseværdier eller tilsvarende kontrolforanstaltninger og kvalitetsnormer, der er fastlagt i de direktiver, der er anført i bilag IX, og de foranstaltninger, der er vedtaget i medfør af artikel 21. Med mindre andet kræves i selve direktiverne, skal de emissionsgrænseværdier, der er fastsat i de direktiver, der er anført i bilag IX, være overholdt senest på det tidspunkt, hvor foranstaltningsprogrammet bliver operationelt, dvs. den 31. december 2007.

i) Sådanne foranstaltninger skal overholde forpligtelserne for territoriale farvande og andet havvand i artikel 4, stk. 1, litra e).«

6) Stk. 4 affattes således:

»4. »Supplerende foranstaltninger« er foranstaltninger, som udformes og gennemføres ud over de grundlæggende foranstaltninger for at nå de målsætninger, der er fastlagt i henhold til artikel 4. Foranstaltningsprogrammet skal indeholde alle de supplerende foranstaltninger, der måtte findes nødvendige for at nå disse målsætninger, herunder dem der måtte findes nødvendige for at nå de miljøkvalitetsnormer, der er indført efter stk. 3, litra d), nr. ii), navnlig i forbindelse med bæredygtigt vandforbrug. Del B i bilag VI indeholder en ikke-udtømmende liste over supplerende foranstaltninger.«

Artikel 21

Artikel 21 affattes således:

»Artikel 21

Strategier mod vandforurening

1. Rådet vedtager særlige kontrolforanstaltninger med vandforurening forårsaget af enkelte forurenende stoffer eller grupper af forurenende stoffer, der udgør en uacceptabel fare for miljøet.

2. Kommissionen forelægger et forslag om fastsættelse af en førsteliste over prioriterede stoffer senest den 31. december 1998. Stofferne prioriteres med henblik på indsats på grundlag af den risiko for vandmiljøet, der er konstateret ved:

a) en risikovurdering foretaget i henhold til Rådets forordning (EØF) nr. 793/93 (*), eller

b) en målrettet risikovurdering (efter metoden i forordning (EØF) nr. 793/93), der udelukkende fokuserer på akvatisk økotoksicitet og på human toksicitet via vandmiljøet,

eller, hvor det viser sig ikke at være praktisk gennemførligt inden for tidsplanen:

c) en forenklet risikovurderingsprocedure, hvor der navnlig tages hensyn til:

i) dokumentation for det pågældende stofs direkte farlighed, herunder navnlig dets akvatiske økotoksicitet og humane toksicitet via eksponering ad akvatiske ruter

ii) dokumentation fra overvågning af udbredt miljøforurening, og

iii) andre påviste faktorer, der kan tyde på muligheden for udbredt miljøforurening, såsom den producerede elle anvendte mængde af det pågældende stof og brugsmønstre.

Kommissionen reviderer prioritetslisten senest 31. december 2004 og hvert sjette år derefter og fremsætter eventuelt fornødne forslag.

3. Ved udarbejdelsen af forslaget tager Kommissionen hensyn til henstillinger fra Det Videnskabelige Udvalg til Undersøgelse af Kemiske Forbindelsers Toksicitet og Økotoksicitet, medlemsstater, Europa-Parlamentet, Det Europæiske Miljøagentur, Fællesskabets forskningsprogrammer, internationale organisationer, hvori Fællesskabet er part, europæiske virksomhedsorganisationer, herunder organisationer, der repræsenterer små og mellemstore virksomheder, europæiske miljøorganisationer samt andre relevante oplysninger, som Kommissionen bliver gjort opmærksom på.

4. Stoffer, der forekommer på prioritetslisten, men som ikke er anført i bilag VIII til nærværende direktiv eller i bilag III til direktiv 96/61/EF, skal tilføjes til begge disse lister.

5. For stofferne på prioritetslisten forelægger Kommissionen forslag til kontrol med de vigtigste kilder til de pågældende emissioner. Herunder tager den både hensyn til produktkilder og til proceskilder, og den identificerer den mest omkostningseffektive og rimelige kombination af kontrolforanstaltninger. Hvor det findes hensigtsmæssigt, kan der på fællesskabsplan gennemføres proceskontrolforanstaltninger for bestemte sektorer.

Ved proceskilder, der ikke kontrolleres i henhold til direktiv 96/61/EF, skal proceskontrollen bestå i emissionsgrænseværdier eller tilsvarende kontrolforanstaltninger baseret på den bedste tilgængelige teknik. For anlæg, der kontrolleres i henhold til direktiv 96/61/EF, overvejer Kommissionen, om der er behov for yderligere kontrol, herunder en indsats i henhold til artikel 18 i nævnte direktiv.

Produktkontrollen kan omfatte:

a) en undersøgelse af de relevante tilladelser, der er udstedt i henhold til Rådets direktiv 91/414/EØF (**) og Europa-Parlamentets og Rådets (biocid) direktiv (***)

b) vedtagelse af foranstaltninger i henhold til Rådets direktiv 76/769/EØF (****) eller Rådets forordning (EØF) nr. 2455/92 (*****)

c) vedtagelse af foranstaltninger i henhold til Rådets forordning (EØF) nr. 880/92 (******)

d) vedtagelse af andre egnede foranstaltninger.

Ethvert forslag til kontrolforanstaltninger skal indeholde bestemmelser vedrørende revision og ajourføring af foranstaltningerne.

6. Kommissionen forelægger forslag til kvalitetsnormer, der gælder for koncentrationerne af de prioriterede stoffer i vand, sedimenter eller biota. Er der ikke fastlagt sådanne normer på fælleskabsplan, fastlægger medlemsstaterne i deres forvaltningsplaner for vandløbssystemer miljøkvalitetsnormer for disse stoffer for alle de vandressourcer, hvortil stofferne udledes.

7. Kommissionen kan udarbejde strategier mod vandforurening forårsaget af andre forurenede stoffer eller grupper af forurenende stoffer, herunder enhver forurening der opstår som følge af en ulykke.

(*) EFT L 84 af 5.4.1993, s. 1.

(**) EFT L 230 af 19.8.1991, s. 1.

(***) Fælles holdning (EF) nr. 10/97 (EFT C 69 af 5.3.1997, s. 13).

(****) EFT L 262 af 27.9.1976, s. 201.

(*****) EFT L 251 af 29.8.1992, s. 13.

(******) EFT L 99 af 11.4.1992, s. 1.«

Artikel 23

Som stk. 3 indsættes:

»3. Kommissionen tager forpligtelserne i dette direktiv op til revision med hensyn til territoriale farvande og andet havvand senest den 31. december 2001 og mindst hvert sjette år derefter, på baggrund af den videnskabelige udvikling, med henblik på yderligere integrering inden for dette direktivs anvendelsesområde af forvaltningen af disse vandressourcer. Kommissionen forelægger en rapport om sin revision for Europa-Parlamentet og Rådet ledsaget af de forslag til ændring af direktivet, som den måtte finde nødvendige.«

Artikel 26

Som syvende led indsættes:

»- direktiv 76/464/EØF, med undtagelse af artikel 6, der ophæves med virkning fra dagen for nærværende direktivs ikrafttræden.«

BILAG IX

Udgår.

BILAG X

Bliver BILAG IX og de indledende sætninger affattes således:

»EMISSIONSGRÆNSEVÆRDIER OG MILJØKVALITETSNORMER

De »grænseværdier« og »kvalitetsmålsætninger«, der er fastlagt under datterdirektiverne til direktivet om farlige stoffer (76/464/EØF), betragtes i dette direktiv som henholdsvis emissionsgræseværdier og miljøkvalitetsnormer. De er fastlagt i følgende direktiver:«

(1) EFT C 184 af 17.6.1997, s. 20.